Tecău și Rojer au fost stânci în fața valurilor de talent ale lui Mergea! Cuplul româno-indian n-a avut nicio șansă în fața serviciilor împușcate implacabil de Horia, a reflexelor de pisică ale lui Julien și, mai ales, a sudurii fără fisură dintre cei doi, deși Florin a făcut un meci din nou excelent, cu retururi puternice și plasate și celebrele lui crosuri scurte de forehand.

Veriga slabă a fost Rohan Bopanna, emoționat, încordat, a ratat chiar în punctul lui forte, pierzându-și de 3 ori serviciul și greșind mult de pe fundul terenului – „vulpoii” Horia și Julien l-au simțit imediat și l-au jucat sistematic, ocolindu-l pe Florin.

Astfel, asemenea lui Ilie Năstase la Roland Garros 1973, Horia Tecău câștigă Turneul Campionilor fără să piardă vreun set și devine primul jucător român de tenis, după Ilie Năstase, care ocupă locul 1 în ierarhia mondială. Are toate șansele să fie o legendă a tenisului de dublu din toate timpurile.

Performanța lui Florin Mergea e la fel de mare dacă o raportăm la el însuși. Cu 2-3 ani în urmă, după rezultate excepționale în perioada junioratului, „Dodo” căzuse la nivelul turneelor challenger, era un nimeni. Cu un psihic refăcut miraculos, pentru care Florin i-a mulțumit și astă-seară soției sale Daiana, iată-l acum în elita dublului mondial.

Horia Tecău și Florin Mergea sunt mai mult decât mari jucători: într-o țară în care până și ideea de model e făcută praf, sunt modele umane și profesionale pentru tinerele generații.